**Graziano Bini**, nado en San Daniele Po o 7 de xaneiro de 1955, é un exfutbolista italiano. Xogaba como defensa e desenvolveu case toda a súa carreira deportiva no Inter de Milán, no que militou durante 14 tempadas, 7 delas como capitán.

Traxectoria
-----------

Despois de pasar pola Cremonese entrou en 1968 na canteira do Inter de Milán, tras pasar unha proba dirixida por Helenio Herrera. O 7 de maio de 1972 debutou co primeiro equipo na Serie A, nun empate sen goles ante a Sampdoria no estadio Luigi Ferraris de Xénova. Empregado inicialmente como defensa central xunto a Giacinto Facchetti, converteuse nun habitual no once titular a partir da tempada 1977/78, por elección do novo adestrador Eugenio Bersellini. Militou durante 14 anos no club lombardo, exercendo como capitán a partir de 1978. Coa camiseta *nerazzurra* gañou un *scudetto* e dúas edicións da Copa Italia (marcando o gol decisivo na final ante o Napoli na tempada 1977/78). Alcanzou as semifinais da Copa de Europa na tempada 1980/81, e aínda que marcou o gol da vitoria no partido de volta, o seu equipo caeu eliminado contra o Real Madrid.

Nas súas últimas tempadas en Milán sufriu varias lesións, entre elas unha grave en 1984.

Para a tempada 1985/86 fichou polo Genoa, co que xogou dúas tempadas na Serie B antes de retirarse.

#### Selección italiana

Foi cinco veces internacional coa selección sub-23 de Italia e dúas coa sub-21. Coa selección absoluta non chegou a disputar ningún partido oficial, pero si un partido amigable non oficial contra Noruega en 1975.

### Trala retirada

Despois dunha breve experiencia como adestrador do filial do Inter de Milán, foi observador e responsable do equipo xuvenil do Piacenza, entre 2000 e 2009. Durante esa época levou a Italia a Hugo Campagnaro e Radja Nainggolan, e subiu a xogadores da canteira como Tommaso Bianchi e Marco Calderoni.

Traballou tamén no Bellinzona e en 2012 adestrou os Free Players, xogadores da liga italiana sen equipo.

Notas
-----

1. 1 2 3 4 5  Sappino 2000, p. 82.
2. 1 2 3 4  Monti, Fabio (14 de agosto de 2006). "Il «gigante» Bini, dall'Inter di Bersellini alla scoperta di nuovi talenti a Piacenza". *Corriere della Sera* (en italiano). p. 8.
3. ↑  Amato, Raffaele (14 de febreiro de 2019). "Inter, da Marktl ad Handanovic: i capitani dal 1909 a oggi" (en italiano). Consultado o 23 de marzo de 2022.
4. ↑  "A Villa Moratti parlano di Coppa e di mercato...". *la Repubblica* (en italiano). 30 de xuño de 1985. Consultado o 23 de marzo de 2022.
5. ↑  "LE PARTITE NON VALIDE E QUELLE NON UFFICIALI DISPUTATE DALLA NAZIONALE (ELENCO INCOMPLETO)". *italia1910.com* (en italiano). Consultado o 23 de marzo de 2022.
6. 1 2  "Graziano Bini a TLP: "Mi diverto ad allenare i ragazzi della Free Players. Un'idea innovativa per l'Italia. Che tristezza il fallimento del mio Piacenza..."" (en italiano). 14 de setembro de 2012. Consultado o 23 de marzo de 2022.

Véxase tamén
------------

### Bibliografía

* Sappino, Marco (2000). *Dizionario del Calcio Italiano* (en italiano). Baldini & Castoldi.

### Ligazóns externas

* Datos do xogador en BDFutbol *(en castelán)*.
* Datos do xogador en Transfermarkt *(en inglés)*.

|  |  |
| --- | --- |
| Control de autoridades | 
* Wd: Q1445065
* Transfermarkt: 224005
* Worldfootball: graziano-bini

 |